REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/221-14

31. jul 2014. godine

B e o g r a d

ZAPISNIK

SA 21. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 31. JULA 2014. GODINE

 Sednica je počela u 9,35 časova.

 Sednicom je predsedavao Zoran Babić, predsednik Odbora.

 Sednici su prisustvovali članovi Odbora: Aleksandar Marković, Milisav Petronijević, Đorđe Milićević, Veroljub Matić, Dušica Stojković, Obrad Isailović, Ljubiša Stojmirović, Darko Laketić i Dragana Barišić.

 Sednici su prisustvovali zamenici odsutnih članova Odbora: Srđan Kružević, zamenik Petra Petrovića i Mira Petrović, zamenik Milana Krkobabića.

 Sednici nisu prisustvovali članovi Odbora: Petar Petrović, Katarina Rakić, Milan Krkobabić, Saša Maksimović, Olgica Batić, Snežana Malović i Vesna Martinović.

 Na predlog predsednika, Odbor je jednoglasno utvrdio sledeći

D n e v n i r e d:

- Usvajanje zapisnika sa 18, 19. i 20. sednice Odbora –

 1. Razmatranje Odluke Republičke izborne komisije 02 Broj: 013-910/14 od 30. jula 2014. godine, o dodeli mandata narodnih poslanika radi popune upražnjenih poslaničkih mesta u Narodnoj skupštini;

 2. Razno.

 Pre prelaska na razmatranje prve tačke dnevnog reda Odbor je većinom glasova, bez primedaba, usvojio zapisnike sa 18, 19. i 20. sednice Odbora.

 **Prva tačka dnevnog reda**: Razmatranje Odluke Republičke izborne komisije 02 Broj: 013-910/14 od 30. jula 2014. godine, o dodeli mandata narodnih poslanika radi popune upražnjenih poslaničkih mesta u Narodnoj skupštini

 Predsednik Odbora upoznao je članove i zamenike članova Odbora sa sadržinom Odluke Republičke izborne komisije 02 Broj 013-910/14 o dodeli mandata narodnih poslanika radi popune upražnjenih poslaničkih mesta u Narodnoj skupštini i uverenja o izboru narodnih poslanika Gordane Topić i Đorđa Čabarkabe.

 Diskusije nije bilo.

 Na predlog predsednika, Odbor je jednoglasno usvojio i Narodnoj skupštini podneo sledeći

I Z V E Š T A J

 Odbor je konstatovao da su prestankom mandata narodnim poslanicima prof. dr Petru Škundriću i Miljani Zindović, izabranim sa Izborne liste IVICA DAČIĆ - „Socijalistička partija Srbije (SPS), Partija ujedinjenih penzionera Srbije (PUPS), Jedinstvena Srbija (JS)“, ostala upražnjena poslanička mesta u Narodnoj skupštini, u skladu sa odredbom člana 88. Zakona o izboru narodnih poslanika.

 Kada narodnom poslaniku mandat prestane pre isteka vremena na koje je izabran, mandat se dodeljuje kandidatu sa iste izborne liste sa koje je bio izabran narodni poslanik, na način utvrđen u članu 92. Zakona o izboru narodnih poslanika.

 Odbor je, postupajući u skladu sa odredbama člana 199. Poslovnika Narodne skupštine, izvršio uvid u Odluku Republičke izborne komisije i uverenja o izboru narodnih poslanika Gordane Topić i Đorđa Čabarkape, izabranih sa Izborne liste IVICA DAČIĆ - „Socijalistička partija Srbije (SPS), Partija ujedinjenih penzionera Srbije (PUPS), Jedinstvena Srbija (JS)“ i utvrdio da su podaci o izboru narodnih poslanika istovetni sa podacima iz Odluke Republičke izborne komisije, čime su se stekli uslovi za potvrđivanje mandata imenovanim narodnim poslanicima.

 Odbor predlaže da Narodna skupština odmah po prijemu ovog izveštaja, konstatuje potvrđivanje mandata novoizabranim narodnim poslanicima Gordani Topić i Đorđu Čabarkapi.

 Za izvestioca Odbora na sednici Narodne skupštine određen je Zoran Babić, predsednik Odbora.

 **Druga tačka dnevnog reda**: Razno

 U okviru ove tačke dnevnog reda nije bilo pitanja niti predloga.

\*\*\*

 Sednica je završena u 9,40 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić Zoran Babić